**Ministru kabineta noteikumu projekta „Kārtība, kādā Valsts policija klasificē šaujamieročus un to munīciju” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums**  |
| Mērķis, risinājums un projekta spēkā stāšanās laiks  | Ieroču aprites likuma (turpmāk - Likums) 4.panta ceturtā daļa paredz deleģējumu Ministru kabinetam noteikt kārtību, kādā Valsts policija klasificē šaujamieročus un to munīciju. Ņemot vērā minēto, tika izstrādāts Ministru kabineta noteikumu projekts “Kārtība, kādā Valsts policija klasificē šaujamieročus un to munīciju” (turpmāk- Projekts). |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Likumprojekta 4. panta ceturtā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Projekts paredz noteikt jaunu kārtību, kādā Valsts policija klasificē šaujamieročus un munīciju. Šaujamieroču un munīcijas klasifikācija tiks veikta atbilstoši Likumā noteiktajiem nosacījumiem, proti, atbilstoši Likuma 5., 7., 8., 9., 10. un 11.pantā noteiktajām prasībām, ievērojot Likumā nostiprinātus aizliegumus un ierobežojumus šaujamieroču un to munīcijas apritē Latvijā, kā arī ievērojot Eiropas Parlamenta un Padomes 2017. gada 17. maija Direktīvas (ES) 2017/853, ar ko groza Padomes Direktīvu 91/477/EEK par ieroču iegādes un glabāšanas kontroli preambulas 23.punktā noteikto, to, kas tikai tas vien, ka ir iespēja garstobra šaujamieročiem piestiprināt lādējamo ierīci ar tilpumu, kas pārsniedz 10 patronas, un īsstobra šaujamieročiem – 20 patronas, nenosaka šaujamieroču klasifikāciju konkrētā kategorijā.Projekts paredz, ka šaujamieročus un munīciju klasificē Valsts policijas priekšnieka izveidota Šaujamieroču un munīcijas klasificēšanas komisija (turpmāk – Komisija) vismaz trīs amatpersonu sastāvā. Valsts policijas priekšnieks Komisijā iekļauj speciālistus, kas ir kompetenti ieroču uzbūves, darbības un aprites jomā. Lai pilnveidotu Valsts policijas darbu šaujamieroču un to munīcijas klasificēšanā, Projekta 2.punkts paredz, ka Komisija ieroču klasificēšanai var pieaicināt valsts institūciju, sporta organizāciju, ieroču komersantu un nevalstisko organizāciju pārstāvjus ar padomdevēju tiesībām. Komisijas pieaicinās valsts institūciju, sporta organizāciju, ieroču komersantu un nevalstisko organizāciju pārstāvjus gadījumos kad ir pamats uzskatīt, ka šaujamierocis vai šaujamieroča munīcija neatbilst attiecīgajam lietojuma veidam. Piemēram, Komisija pieaicinās Latvijā atzītas sporta federācijas pārstāvjus, lai saņemtu padomu par klasificējama šaujamieroča atbilstību tās atzītas šaušanas disciplīnai un tās izvirzītām prasībām šaujamierocim. Projekts paredz iespēju Komisijai gadījumos, kad ir pamats uzskatīt, ka šaujamierocis vai šaujamieroča munīcija neatbilst attiecīgajam lietojuma veidam, pieprasīt atzinumu no Zemkopības ministrijai – par šaujamieroču un munīcijas atbilstību medību lietojumam, Latvijas Sporta federāciju padomei – par šaujamieroču un munīcijas atbilstību sporta lietojumam, Kultūras ministrijai – par to, vai šaujamieroci var uzskatīt par tādu, kuram ir vēsturiska vai kultūras nozīme, Ārlietu ministrijai – vai šaujamieroču munīcija nav uzskatāma par Latvijai saistošajos starptautiskajos līgumos aizliegto munīciju, Aizsardzības ministrijai – vai šaujamierocis un šaujamieroču munīcija nav uzskatāma par izgatavoto militārām vajadzībām. Piemēram, Komisija pieprasīs atzinumu Aizsardzības ministrijai, lai pārliecinātos vai šaujamierocis vai šaujamieroču munīcija nav uzskatāma par tikai militāro šaujamieroci. Minētās informācijas noskaidrošana ir nepieciešama, lai nodrošinātu, ka privātpersonu rokās nenonāks šaujamieroči militārām vajadzībām. Minētais ir attiecināms arī uz šaujamieroču munīciju. Saskaņā ar Likuma 73. panta otro daļu licenci komercdarbībai ar Eiropas Savienības Kopējā militāro preču sarakstā minētajām precēm izsniedz Aizsardzības ministrija stratēģiskās nozīmes preču apriti regulējošos normatīvajos aktos noteiktajā kārtībā. Ņemot vērā minēto, Aizsardzības ministrija ir tā kompetentā iestāde, kas var sniegt atzinumu vai šaujamierocis vai šaujamieroču munīcija nav uzskatāma par izgatavoto tikai militārām vajadzībām. Atbilstoši Projektam šaujamieročus vai munīciju klasificēs, kad tiks saņemts fiziskās personas vai juridiskās personas iesniegums. Tāpat Projektā tiek paredzēts, ka Komisija pati pēc savas iniciatīvas varēs veikt šaujamieroču vai munīcijas klasifikāciju gadījumos, kad tās rīcībā būs pārbaudīta un apstiprināta informācija par jauniem ražošanā ieviestiem šaujamieročiem vai munīciju.Komisija pēc iesnieguma saņemšanas izvērtēs visus apstākļus un attiecīgi pieņems vai nu lēmumu par šaujamieroča vai munīcijas klasificēšanu vai nu lēmumu par atteikumu klasificēt šaujamieroci vai munīciju. Komisija lēmumu par atteikumu klasificēt šaujamieroci vai munīciju pieņems gadījumos, kad tiks konstatēts, to aprite Latvijā ir aizliegta.Komisija visus lēmumus pieņems, ievērojot Administratīvā procesa likumā (turpmāk – APL) noteikto kārtību.Saskaņā ar APL1. panta trešo daļu administratīvais akts ir uz āru vērsts tiesību akts, ko iestāde izdod publisko tiesību jomā attiecībā uz individuāli noteiktu personu vai personām, nodibinot, grozot, konstatējot vai izbeidzot konkrētas tiesiskās attiecības vai konstatējot faktisko situāciju. Administratīvais akts ir arī tāds lēmums, kuru likumā paredzētajos gadījumos iestāde izdod attiecībā uz individuāli nenoteiktu personu loku, kas atrodas konkrētos un identificējamos apstākļos (vispārīgais administratīvais akts). Ņemot vērā minēto, Komisijas lēmums ir vispārīgais administratīvais akts. Saskaņā ar APL 70.panta otro daļu Administratīvo aktu paziņo adresātam atbilstoši [Paziņošanas likumam](https://likumi.lv/ta/id/212499-pazinosanas-likums). Paziņošanas likuma 11.panta pirmās daļas 1.punkts nosaka, ka  dokumentu publiski paziņo, ja tas ir lietderīgi resursu izlietojuma vai steidzamības dēļ un dokuments skar individuāli nenoteiktu adresātu loku. Paziņošanas likuma 11.panta pirmās daļas 3.punkts nosaka, ka dokumentu publiski paziņo ārējā normatīvajā aktā noteiktajos gadījumos. Paziņošanas likuma 11.panta trešā daļa nosaka, ka iestāde dokumentu paziņo ar publikāciju savā mājaslapā internetā ārējos normatīvajos aktos noteiktajos gadījumos un kārtībā.  Ņemot vērā minēto, kā arī to, ka Komisija lēmums ir vispārīgais administratīvais akts, tad tas tiks paziņots publicējot to Valsts policijas mājaslapā (<http://www.vp.gov.lv>). Nodrošinot labu pārvaldības principu, Komisija informēs iesniedzēju divu darba dienu laikā par lēmuma paziņošanu Valsts policijas mājaslapā.Komisijas pieņemto lēmumu var apstrīdēt Administratīvā procesa likumā noteiktajā kārtībā, iesniedzot attiecīgu iesniegumu Valsts policijas priekšniekam. Valsts policijas priekšnieka lēmumu var pārsūdzēt Administratīvajā rajona tiesā. Vienlaikus Projektā ietvertais tiesiskais regulējums paredz pienākumu Valsts policijai uzturēt mājaslapā (<http://www.vp.gov.lv>) klasificēto šaujamieroču un munīcijas sarakstu, tādējādi nodrošinot pārskatāmu informāciju par klasificētiem šaujamieročiem un munīciju. |
| 3. | Projekta izstrādē iesaistītās institūcijas un publiskas personas kapitālsabiedrības | Iekšlietu ministrija, Valsts policija |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Saskaņā ar Valsts policijas rīcībā esošo informāciju reģistrēto šaujamieroču kopskaits 68975;1. no tiem medībām 57073;1.1. no tiem garstobra-vītņstobra šaujamieroči 22881;1.2. no tiem garstobra-gludstobra šaujamieroči 34192;2. no tiem sportam 419;2.1. no tiem īsstobra šaujamieroči 2592.2. no tiem garstobra vītņstobra šaujamieroči 133;3. no tiem pašaizsardzībai 11432;3.1. no tiem īsstobra šaujamieroči (pistoles, revolveri) 10912;3.1.1. no tiem ar nēsāšanas atļauju 9880;3.2. no tiem garstobra gludstobra šaujamieroči 519Saskaņā ar Iekšlietu ministrijas Informācijas centra rīcībā esošo informāciju fiziskām personām ir reģistrētas 12 ieroču kolekcijas.Saskaņā ar Valsts policijas rīcībā esošo informāciju – ieroču tirdzniecības komersanti - 41 ar 83 ieroču un speciālo līdzekļu tirdzniecības objektiem. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums nepalielina administratīvo slogu, komersantiem, kas saņēma Valsts policijā licenci komercdarbībai ar šaujamieročiem un šaujamieroču munīciju. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
|  **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
|   **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība tika nodrošināta saskaņā ar Ministru kabineta 2009. gada 25. augusta noteikumiem Nr. 970 “Sabiedrības līdzdalības kārtība attīstības plānošanas procesā”, sagatavojot un publicējot paziņojumu par līdzdalības procesu. |
| 2. | Sabiedrības līdzdalība projekta izstrādē | Projekts tika ievietots Iekšlietu ministrijas tīmekļvietnē www.iem.gov.lv sadaļā “Sabiedrības līdzdalība”, aicinot sabiedrību, rakstveida izteikt savu viedokli par projektu līdz 2019. gada 28. janvārim.  |
| 3. | Sabiedrības līdzdalības rezultāti | Latvijas ieroču, munīcijas un pirotehnikas ražotāju un tirgotāju asociācija atbalstīja projekta turpmāko virzību bez iebildumiem. Latvijas Šaušanas federācija izteica iebildumus. Tika panākta vienošanās par Latvijas Šaušanas federācijas izteiktiem iebildumiem. |
| 4. | Cita informācija | Latvijas Šaušanas federācija saskaņošanas sanāksmes laikā, kas notika 2019.gada 4.aprīlī, iesniedza viedokli par projektu. Par izteikto viedokli, uzklausot saskaņošanas institūciju dalībniekus, tika panākta vienošanās. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts policija, Zemkopības ministrija, Latvijas Sporta federāciju padome, Kultūras ministrija, Aizsardzības ministrija, kā arī Ārlietu ministrija.  |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā nav paredzēta esošu institūciju likvidācija vai reorganizācija. Iestāžu institucionālā struktūra netiek ietekmēta, papildus cilvēkresursi nav nepieciešami. |
| 3. | Cita informācija | Nav |

Iekšlietu ministrs Sandis Ģirģens

Vīza:

valsts sekretārs Dimitrijs Trofimovs

A.Melkers 67208232

andris.melkers@vp.gov.lv